বাঁশ-বেতের কারুকার্য  পূর্ব জিন্দাবাজারের বারুতখানামুখী রাস্তালাগোয়া রেস্তোরাঁর প্রধান দরজা। সিলেটের ঐতিহ্যবাহী বাঁশ-বেত আর কাঠের নির্মাণশৈলীর কারুকার্য সবখানে। টেবিল-চেয়ারেও রয়েছে তারই ছাপ। দেয়ালজুড়ে সিলেটের ঐতিহ্যের নানা আলোকচিত্র। দোতলা এ রেস্তোরাঁর পরিবেশ বেশ ছিমছাম, শান্ত। মৃদু আওয়াজে বাজে গান। এতেও রয়েছে সিলেটের ঐতিহ্যবাহী লোকজ সংগীতের পরিবেশনা। ভেতরের পুরো কক্ষটির অর্ধেক দোতলা।  এমন নির্মাণশৈলীর জন্য স্থপতি রাজন দাস ২০০৯ সালে জাতীয় পর্যায়ে আইসটুডে-একোয়া পেইন্টস বেস্ট ইন্টেরিয়র ডিজাইন  পুরস্কার লাভ করেন।  উনদালের পুরোটাই থাকে রেস্তোরাঁকর্মীদের নজরদারির মধ্যে। দিন ও রাতে পালা করে ২৪ জন রেস্তোরাঁকর্মী থাকেন পরিবেশনার কাজে।  দুপুরের খাবার খেতে উনদালে যাওয়া শাহজালাল বিজ্ঞান ও প্রযুক্তি বিশ্ববিদ্যালয়ের শিক্ষার্থী মনি জামান জানান, নিরিবিলিতে খাওয়া-দাওয়া আর একটু মৌনতা-এ দুটো যেন উনদালের অনন্য এক বৈশিষ্ট্য।